Rámcová dohoda č. \_\_\_   
na nákup čistiacich a hygienických prostriedkov

uzatvorená podľa § 269 ods. 2 a nasl. zákona č. 513/1991 Zb. Obchodný zákonník v znení neskorších predpisov (ďalej len „**ObZ**“) a podľa zákona č. 343/2015 Z. z. o verejnom obstarávaní v znení neskorších predpisov (ďalej len „**ZVO**“)  
(ďalej len „**Dohoda**“)

**medzi**

**Kupujúci:**

Názov: **Bratislavské centrum služieb**

Sídlo: Primaciálne nám. 1, 814 99 Bratislava, Slovenská republika

Zastúpený: PhDr. Zuzana Merendová, riaditeľka

IČO: 55 365 493

DIČ: 2121980201

IČ DPH: SK2121980201

Bankové spojenie: \_\_\_

Číslo účtu (IBAN): \_\_\_

(ďalej len „**Kupujúci**“)

a

**Predávajúci:**

Názov: \_\_\_

Sídlo: \_\_\_

Konajúci: \_\_\_

Zápis v registri: \_\_\_

IČO: \_\_\_

DIČ: \_\_\_

IČ DPH: \_\_\_

Bankové spojenie: \_\_\_

Číslo účtu (IBAN): \_\_\_

(ďalej len „**Predávajúci**“)

(Kupujúci a Predávajúci spolu ďalej len „**Zmluvné strany**“, resp. samostatne „**Zmluvná strana**“)

# Preambula

1. Kupujúci, ako verejný obstarávateľ konajúci v postavení centrálnej obstarávacej organizácie podľa § 15 ods. 2 písm. a) ZVO, na obstaranie predmetu Dohody použil postup verejného obstarávania podľa ZVO. Na základe výsledkov postupu podľa predchádzajúcej vety sa Kupujúci ako verejný obstarávateľ a Predávajúci ako úspešný uchádzač dohodli na uzatvorení Dohody.
2. Predávajúci vyhlasuje, že v prípade, ak sa na neho vzťahuje povinnosť zápisu do registra partnerov verejného sektora, je a počas celého trvania Dohody ostane zapísaný v registri partnerov verejného sektora v súlade s § 11 ZVO. Predávajúci zodpovedá za a zaväzuje sa zabezpečiť, aby každý jeho subdodávateľ, ktorý sa podieľa na plnení Dohody, bol počas celého trvania Dohody zapísaný v registri partnerov verejného sektora, ak sa na neho povinnosť zápisu vzťahuje.

# Článok I. Predmet Dohody

1. Predmetom Dohody je (i) záväzok Predávajúceho dodať Kupujúcemu a ďalším organizáciám a subjektom zriadeným alebo založeným hlavným mestom Slovenskej republiky Bratislava (ďalej len „**Hlavné mesto**“ a „**mestské organizácie**“), ktoré pristúpia k tejto Dohode v súlade s bodom 2. tohto článku Dohody, ako aj Hlavnému mestu, ak pristúpi k tejto Dohode v súlade s bodom 2. tohto článku Dohody, počas platnosti a účinnosti Dohody čistiace a hygienické prostriedky, ktoré sú bežne dostupné na trhu, v kvalite jednotlivých položiek bližšie špecifikovaných v Prílohe č. 1 k Dohode (ďalej tiež „**Predmet kúpy**“ alebo „**Tovar**“), a to výlučne na základe doručenia písomnej čiastkovej objednávky Kupujúceho vystavenej v súlade s a v medziach Dohody, a (ii) záväzok Kupujúceho zaplatiť Predávajúcemu odmenu (cenu) za riadne a včas dodaný Predmet kúpy v súlade s Dohodou, súťažnými podkladmi, čiastkovými objednávkami vystavenými podľa čl. II. Dohody, príslušnými všeobecne záväznými právnymi predpismi a ZVO. V prípade rozporu medzi ustanoveniami Dohody a ustanoveniami čiastkových objednávok sa používajú výhradne ustanovenia Dohody. Podrobná špecifikácia Predmetu kúpy je uvedená v Prílohe č. 1 Dohody.
2. Kupujúci je príspevkovou organizáciou zriadenou Hlavným mestom za účelom poskytovania podporných (zdieľaných) služieb v oblasti, okrem iného, verejného obstarávania mestským organizáciám. Kupujúci je zároveň v súlade s osobitnou zmluvou uzatvorenou s Hlavným mestom centrálnou obstarávacou organizáciou pre Hlavné mesto. V nadväznosti na uvedené sa Zmluvné strany dohodli, že Kupujúci je po uzatvorení Dohody oprávnený osloviť Hlavné mesto a mestské organizácie, ktoré sú identifikované v Prílohe č. 2 Dohody, ako aj všetky ďalšie mestské organizácie, ktoré budú zriadené alebo založené Hlavným mestom kedykoľvek po uzatvorení Dohody, alebo ktoré vzniknú splynutím alebo zlúčením akýchkoľvek mestských organizácií kedykoľvek po uzatvorení Dohody, a to za účelom uzatvorenia Dohody o pristúpení k rámcovej dohode s Predávajúcim, ktorá tvorí Prílohu č. 3 Dohody. Kupujúci súhlasí s tým, že uzatvorením Dohody o pristúpení k rámcovej dohode Hlavné mesto a/alebo dotknutá mestská organizácia pristúpi k Dohode a primerane sa na nich budú vzťahovať práva a povinnosti Kupujúceho určené v Dohode. Uzatvorenie Dohody o pristúpení k rámcovej dohode je právom Hlavného mesta a dotknutej mestskej organizácie a v prípade, ak táto svoje právo využije, je Predávajúci povinný uzatvoriť Dohodu o pristúpení k rámcovej dohode bez zbytočného odkladu; porušenie povinnosti Predávajúceho uzatvoriť Dohodu o pristúpení k rámcovej dohode sa považuje za podstatné porušenie Dohody. Kupujúci je povinný vhodným spôsobom informovať Hlavné mesto a mestské organizácie, ktoré pristúpili k Dohode v súlade s týmto článkom Dohody, o akejkoľvek zmene Dohody alebo jej prílohy alebo o akomkoľvek inom právnom úkone uskutočnenom v mene a na účet Hlavného mesta a mestských organizácií v súvislosti s predmetom Dohody. Predávajúci nenesie zodpovednosť za prípadné škody vzniknuté z dôvodu nesplnenia oznamovacej povinnosti Kupujúceho podľa predchádzajúcej vety. Zmluvné strany berú na vedomie, že pristúpením k Dohode nezodpovedajú Kupujúci a Hlavné mesto a/alebo pristupujúca mestská organizácia, resp. organizácie za záväzky spoločne a nerozdielne, tzn. každý subjekt zodpovedá výhradne za svoje vlastné záväzky.
3. Predávajúci sa zaväzuje, že za podmienok dohodnutých v Dohode dodá Kupujúcemu Tovar v rozsahu, v čase a na mieste podľa čiastkovej objednávky vystavenej Kupujúcim spôsobom dohodnutým v čl. II. Dohody a zároveň prevedie vlastnícke právo k Tovaru podľa podmienok uvedených v čl. III. Dohody. Kupujúci sa zaväzuje za podmienok dohodnutých v Dohode objednaný a riadne a včas dodaný Tovar od Predávajúceho prevziať a zaplatiť za neho Predávajúcemu kúpnu cenu podľa v čl. III. Dohody, zodpovedajúcu splnenému rozsahu Dohody.
4. Zmluvné strany sa dohodli, že Predávajúci súčasne na svoje náklady a svoje nebezpečenstvo zabezpečí dopravu Tovaru na miesto dodania a jeho vykládku podľa čl. II. Dohody.
5. Predávajúci vyhlasuje, že je oprávnený dodávať Predmet Kúpy v rozsahu podľa Dohody a v plnom rozsahu sa oboznámil s rozsahom a povahou Predmetu kúpy, sú mu známe technické, kvalitatívne a kvantitatívne podmienky potrebné na riadne a včasné dodanie Predmetu kúpy a disponuje takými personálnymi kapacitami, technickým vybavením a odbornými znalosťami, ktoré sú potrebné na riadne a včasné dodanie Predmetu kúpy podľa Dohody.

# Článok II. Čiastkové objednávky a dodacie podmienky

1. Dohoda predstavuje rámcový záväzok Zmluvných strán uzatvárať za podmienok stanovených Dohodou čiastkové kúpne zmluvy prostredníctvom čiastkových objednávok Kupujúceho, na základe ktorých dôjde k plneniu predmetu Dohody. Zmluvné strany zhodne konštatujú, že táto Dohoda je dohodou rámcovou a všetky čiastkové zmluvy uzatvorené počas trvania Dohody na jej základe sa spravujú ustanoveniami Dohody.
2. Predávajúci berie na vedomie a súhlasí s tým, že plnenie spočívajúce v dodaní Tovaru Kupujúcemu podľa Dohody bude poskytnuté výlučne podľa skutočných potrieb Kupujúceho a jeho ekonomických možností. Predávajúcemu preto nevznikajú žiadne finančné nároky, vrátane nárokov na náhradu škody a/alebo ušlého zisku z dôvodu, ak stanovený finančný limit uvedený v čl. III. Dohody nebude vyčerpaný vôbec alebo v plnom rozsahu.
3. K plneniu predmetu Dohody bude dochádzať výlučne na základe čiastkovej objednávky zadanej Kupujúcim (ďalej len „**Objednávka**“). Kupujúci je oprávnený Objednávku zadať a doručiť Predávajúcemu kedykoľvek počas platnosti a účinnosti Dohody. Predávajúci je povinný bezodkladne informovať Kupujúceho o prijatí Objednávky. Ak Predávajúci nebude informovať Kupujúceho o prijatí Objednávky v lehote dvadsaťštyri (24) hodín od jej zadania, má sa za to, že Objednávka bola prijatá.
4. Zadanie Objednávky bude prebiehať prostredníctvom
   1. e-shopu prevádzkovaného Kupujúcim ako centrálnou obstarávacou organizáciou v súlade s podmienkami používania e-shopu vydanými Kupujúcim (ďalej len „**e-shop**“), a to zadaním Objednávky oprávnenou osobou Kupujúceho priamo v e-shope, ktorý zabezpečí automatické doručenie Objednávky na nasledovnú e-mailovú adresu Predávajúceho: \_\_\_. Zadávanie Objednávky prostredníctvom e-shopu je považované za primárny spôsob zadávania Objednávky za predpokladu, že e-shop je v prevádzke a je funkčný; alebo
   2. elektronickej pošty (e-mailom) odoslanej oprávnenou osobou Kupujúceho na nasledovnú e-mailovú adresu Predávajúceho: \_\_\_, a to vždy len v prípade dočasného výpadku alebo nedostupnosti e-shopu alebo za predpokladu, že e-shop nie je v prevádzke.

Kupujúci zodpovedá za to, že k e-shopu budú mať prístup len oprávnené osoby, pričom osoby oprávnené zadávať Objednávky prostredníctvom e-shopu sú osoby, ktorým Kupujúci umožnil prístup k zadávaniu Objednávok v e-shope. Predávajúci je povinný prijať a vybaviť každú Objednávku zadanú oprávnenou osobou prostredníctvom e-shopu; nie je pritom povinný samostatne overovať oprávnenie tejto osoby. Pri zadávaní Objednávky prostredníctvom elektronickej pošty (e-mailom) sa za oprávnenú osobu Kupujúceho považuje osoba uvedená v zozname podľa Prílohy č. 4 Dohody; zmena oprávnenej osoby Kupujúceho uvedená v zozname podľa Prílohy č. 4 Dohody musí byť Predávajúcemu oznámená písomne bez zbytočného odkladu, resp. v dostatočnom časovom predstihu vopred.

1. Kupujúci nenesie zodpovednosť za prerušenie funkčnosti (výpadky) e-shopu zavinené tretími osobami, či zásahom vyššej moci (požiar, zemetrasenie a pod.), príp. poruchou na zariadeniach tretích osôb (výpadok elektriny, výpadok serverov dodávateľa informačného systému a pod.), pokiaľ preukázateľne nebol schopný týmto skutočnostiam zabrániť, alebo im predísť.
2. Prijatie Objednávky bude prebiehať prostredníctvom elektronickej pošty (e-mailom) odoslanej Predávajúcim oprávnenej osobe Kupujúceho, ktorá Objednávku zadala, a to bez ohľadu na to, či ide o Objednávku zadanú prostredníctvom elektronickej pošty (e-mailom) alebo prostredníctvom e-shopu.
3. Predávajúci sa zaväzuje poskytnúť Kupujúcemu bezodkladne a riadne všetku súčinnosť potrebnú na realizáciu zadávania Objednávok prostredníctvom e-shopu, a to v rozsahu určenom Kupujúcim, ktorý zahŕňa najmä:
4. zabezpečenie technického prepojenia s e-shopom formou „punch-out“ riešenia cez protokol cXML alebo obdobný protokol na základe poskytnutých podkladov a súčinnosti zo strany Kupujúceho; alebo
5. vyplnenie a odovzdanie dátového hárku – dokumentu obsahujúceho úplnú špecifikáciu Tovaru ponúkaného Predávajúcim na účely zadávania Objednávok prostredníctvom e-shopu, vrátane jeho názvu, popisu, obrázkovej ilustrácie, jednotky množstva, jednotkovej ceny v súlade s Prílohou č. 1 Dohody a ďalších údajov požadovaných Kupujúcim, a to podľa vzoru poskytnutého Kupujúcim – za účelom importu údajov do e-shopu zo strany Kupujúceho,

a to v závislosti od výberu a technickej pripravenosti Predávajúceho. Predávajúci sa zaväzuje, že ceny uvádzané pri Tovare budú vždy zodpovedať jednotkovým cenám uvedeným v Prílohe č. 1 Dohody.

1. Predávajúci sa ďalej zaväzuje poskytovať Kupujúcemu súčinnosť pri zmene spôsobu prepojenia podľa bodu 7. tohto článku Dohody, ako aj pri zmenách týkajúcich sa prevádzkovania e-shopu (najmä v prípade zmeny jeho dodávateľa alebo ukončenia jeho prevádzky), ako aj pri aktualizácii údajov týkajúcich sa Tovaru uvádzaného v e-shope, a to vždy v primeranom čase vopred podľa pokynov Kupujúceho tak, aby informácie o Predmete kúpy uvedené v e-shope boli vždy aktuálne a správne a v súlade s podmienkami Dohody. V prípade ukončenia prevádzky e-shopu alebo dočasného výpadku alebo nedostupnosti e-shopu sa Predávajúci zaväzuje poskytnúť Kupujúcemu všetku potrebnú súčinnosť na zmenu spôsobu zadávania Objednávok podľa podmienok stanovených v tejto Dohode v súlade s pokynmi Kupujúceho.
2. Objednávka predstavuje čiastkovú výzvu Kupujúceho adresovanú Predávajúcemu na dodanie určeného druhu a množstva Tovaru. Zmluvné strany sa dohodli, že Objednávka bude obsahovať minimálne:
   1. dátum zadania Objednávky,
   2. špecifikáciu Tovaru v súlade s Prílohou č. 1 k Dohode a jeho množstvo,
   3. výšku časti kúpnej ceny za objednaný Tovar podľa čl. III. Dohody,
   4. lehotu dodania podľa bodu 10. tohto článku Dohody,
   5. miesto dodania podľa bodu 11. tohto článku Dohody,
   6. označenie oprávnenej osoby, ktorá ju vytvorila,
   7. ďalšie informácie, ktoré Kupujúci považuje za potrebné uviesť.

Prípadná zmena Objednávky vyžaduje súhlas oboch Zmluvných strán.

1. Predávajúci sa zaväzuje dodať Kupujúcemu objednaný Tovar bezodkladne po zadaní Objednávky, najneskôr však v lehote piatich (5) pracovných dní od jej zadania. Lehota dodania je pre Predávajúceho lehotou záväznou a jej nedodržaním sa Predávajúci dostáva do omeškania. Kupujúci berie na vedomie a súhlasí s tým, že Predávajúci dodá objednaný Tovar v lehote dodania uvedenej vyššie, keď minimálna hodnota Tovaru bude predstavovať 25 EUR (slovom: dvadsaťpäť eur). Dodávka Tovaru sa bude realizovať výhradne v pracovné dni.
2. Miestom dodania sú pracoviská / objekty Kupujúceho určené v Objednávke, nachádzajúce sa spravidla na území Hlavného mesta.
3. Predávajúci je oprávnený odmietnuť Objednávku výlučne zo závažných dôvodov, ktoré mu preukázateľne znemožňujú objednaný Tovar riadne a včas dodať. V takomto prípade je Predávajúci povinný bez zbytočného odkladu ponúknuť Kupujúcemu náhradné riešenie, najmä dohodnúť sa s ním na zmene lehoty dodania, na postupnom alebo čiastočnom splnení Objednávky podľa dodatočného určenia Kupujúceho alebo so súhlasom Kupujúceho sprostredkovať zabezpečenie poskytnutia iného Tovaru, ktorý spĺňa kritéria na predmet tejto Dohody. Akúkoľvek komplikáciu alebo nemožnosť dodania Tovaru je Predávajúci povinný bez zbytočného odkladu, najneskôr do dvanástich (12) hodín od jej zadania, oznámiť Kupujúcemu zaslaním e-mailového oznámenia na adresu Kupujúceho uvedenú v článku V. bod 6. Dohody a súčasne kontaktovaním Kupujúceho telefonicky na čísle uvedenom v článku V. bod 6. Dohody.
4. Predmet kúpy sa považuje za dodaný podpísaním protokolu o odovzdaní a prevzatí Predmetu kúpy (preberací protokol/dodací list) oboma poverenými zástupcami oboch Zmluvných strán na mieste, ktoré určí Kupujúci. Podpísaniu protokolu/dodacieho listu predchádza prevzatie vyloženého Predmetu kúpy na mieste plnenia uvedenom v bode 11. tohto článku Dohody.
5. Predávajúci je povinný oznámiť Kupujúcemu dodanie Tovaru minimálne dvadsaťštyri (24) hodín vopred, a to telefonicky alebo písomne prostredníctvom elektronickej pošty oprávnenej osobe Kupujúceho.
6. Dopravu Predmetu kúpy do miesta dodania, ako aj jeho vykládku na mieste dodania podľa pokynov Kupujúceho zabezpečuje Predávajúci na vlastné náklady a na vlastné nebezpečenstvo tak, aby bola zabezpečená dostatočná ochrana Predmetu kúpy pred jeho poškodením, znehodnotením alebo zničením.
7. Predávajúci sa zaväzuje dodávať Kupujúcemu Predmet kúpy:
   1. v originálnom balení (obal Tovaru musí byť bez akéhokoľvek poškodenia brániaceho jeho riadnemu užívaniu; vonkajší obal Tovaru musí tiež obsahovať údaje vyžadované príslušnými právnymi predpismi);
   2. v predpísanej alebo schválenej akosti (pokiaľ je záväzne ustanovená alebo pokiaľ to vyplýva z osobitných predpisov) alebo v akosti uvádzanej výrobcom, inak v akosti obvyklej pre daný Tovar;
   3. v predpísanej kvalite (bez vád, bez vlhkosti a bez porušenia obalu);
   4. s vyznačenými údajmi o výrobcovi a obchodnej značke, a to v súlade s príslušnými právnymi predpismi;
   5. spoločne s dokladmi, ktoré sú potrebné na dodanie a užívanie Tovaru v slovenskom jazyku, vrátane karty bezpečnostných údajov; v prípade, ak Príloha č. 1 Dohody uvádza pri konkrétnej položke Tovaru environmentálny certifikát, je Predávajúci povinný dodávať Tovar s daným certifikátom.
8. Kupujúci si vyhradzuje právo odmietnuť prevziať Tovar, ktorý svojimi vlastnosťami, resp. kvalitou, špecifikáciou nezodpovedá Tovaru deklarovanému Predávajúcim pri podpise Dohody. Kupujúci si vyhradzuje právo odmietnuť prevziať Tovar taktiež aj pre iné, preukázateľné vady dodaného Tovaru (napr. poškodený obal Tovaru brániaci jeho riadnemu užívaniu, Tovar bez možnosti osobnej kontroly jeho úplnosti a prípadného rozdielu v množstve dodaného Tovaru alebo zámena Tovaru v porovnaní s Objednávkou a pod.).
9. Predávajúci vyhlasuje, že:

a. Tovar spĺňa všetky technické a iné normy platné na území SR a EÚ,

b. Tovar je nový, nepoužitý, neopotrebovaný a bez právnych a faktických vád,

c. je oprávnený s Tovarom voľne disponovať,

d. na Tovare neviaznu žiadne dlhy, vecné bremená ani iné ťarchy alebo práva tretích osôb,

e. nemá vedomosť o žiadnom konaní, ktoré by mohlo ovplyvniť prevod vlastníckeho práva,

f. neuzatvoril s nijakou treťou osobou zmluvu o budúcej zmluve, kúpnu zmluvu, nájomnú zmluvu ani žiadnu inú zmluvu, ktorá by mohla ovplyvniť prevod vlastníckeho práva k Tovaru a užívanie Tovaru Kupujúcim.

# Článok III. Kúpna cena, platobné podmienky a prevod vlastníckeho práva k Predmetu kúpy

1. Celková hodnota tejto Dohody (finančný limit) je stanovená ponukou predloženou Predávajúcim vo verejnom obstarávaní a predstavuje sumu **\_\_\_ EUR (slovom: \_\_\_ eur) bez DPH**. V prípade, že si Kupujúci uplatní opciu podľa článku IX. bod 2. tejto Dohody, celková hodnota tejto Dohody (navýšený finančný limit) bude predstavovať sumu **\_\_\_ EUR (slovom: \_\_\_ eur) bez DPH**. Kupujúci nie je povinný uvedený finančný limit, resp. navýšený finančný limit vyčerpať.
2. Zmluvná cena je stanovená dohodou Zmluvných strán v súlade so zákonom č. 18/1996 Z. z. o cenách ako cena za jednotlivé položky Tovarov. Cena za jednotlivé položky Tovarov (jednotkové ceny) je uvedená a bude fakturovaná podľa Prílohy č. 1 Dohody. Daň z pridanej hodnoty bude účtovaná Predávajúcim vo výške určenej príslušným právnym predpisom v dobe zdaniteľného plnenia. V prípade, ak Predávajúci nie je platiteľom dane z pridanej hodnoty a v priebehu trvania Dohody sa ním stane, zmluvná cena sa z takéhoto dôvodu nezvýši.
3. V zmluvnej cene sú zahrnuté všetky ekonomicky oprávnené náklady Predávajúceho potrebné na dodanie Tovaru v rozsahu definovanom Dohodou, vrátane dopravných nákladov, ciel, správnych, bankových a iných poplatkov, a všetkých a akýchkoľvek priamych a/alebo nepriamych nákladov na dodanie Tovaru v zmysle tejto Dohody. Výška zmluvnej ceny taktiež zohľadňuje primeraný zisk Predávajúceho.
4. Predávajúcemu prislúcha cena výlučne za skutočne dodaný Tovar. Cena za dodaný Tovar musí byť vypočítaná ako násobok zmluvnej ceny za príslušnú položku Tovaru uvedenú v Prílohe č. 1 Dohody a počtu skutočne realizovaných merných jednotiek príslušnej položky podľa čiastkovej Objednávky.
5. Zmluvné strany sú počas trvania tejto Dohody oprávnené určovať cenu Tovaru s ohľadom na vývoj cien porovnateľných tovarov na relevantnom trhu, pričom ak sú ceny na trhu nižšie, než cena určená touto Dohodou, sú oprávnené určiť cenu najviac v sume priemeru medzi tromi (3) najnižšími cenami zistenými na trhu. Zmluvné strany budú zisťovať ceny na účel podľa tohto bodu nasledovne:
6. obdobím, za ktoré sa ceny porovnávajú, je obdobie šiestich (6) mesiacov bezprostredne predchádzajúcich určeniu ceny za opakované plnenie;
7. Zmluvné strany musia vziať do úvahy aspoň tri (3) cenové ponuky na identické alebo zastupiteľné tovary, ak v čase ich zisťovania existujú;
8. Kupujúci je oprávnený realizovať prieskum trhu za účelom aktualizácie cien Tovarov, za ktoré by bolo možné Tovary aktuálne kúpiť na trhu raz za každé obdobie šiestich (6) mesiacov od účinnosti tejto Dohody.

V prípade, ak na základe postupu podľa tohto bodu Dohody má dôjsť k zníženiu ceny Tovaru, Zmluvné strany sa zaväzujú na základe písomnej výzvy Kupujúceho uzavrieť dodatok k tejto Dohode, a to v lehote určenej v písomnej výzve Kupujúceho.

1. Zmluvná cena bude Kupujúcim uhradená na základe faktúry vystavenej Predávajúcim s lehotou splatnosti tridsať (30) kalendárnych dní odo dňa jej doručenia Kupujúcemu. Faktúra bude Kupujúcemu doručená elektronicky na nasledovnú e-mailovú adresu Kupujúceho: \_\_\_. Faktúra musí obsahovať náležitosti daňového dokladu v zmysle príslušných právnych predpisov. Ak faktúra nebude obsahovať zákonom predpísané náležitosti alebo bude obsahovať chybné údaje, je Kupujúci oprávnený vrátiť ju Predávajúcemu na doplnenie alebo opravu. V takomto prípade sa preruší plynutie lehoty splatnosti faktúry a nová lehota začne plynúť dňom nasledujúcim po dni doručenia opravenej alebo doplnenej faktúry Kupujúcemu.
2. Súčasťou každej faktúry musí byť aj podrobný rozpis dodaných Tovarov s uvedením cien podľa jednotkových položiek a oboma Zmluvným stranami podpísaný protokol o odovzdaní a prevzatí Predmetu kúpy (preberací protokol/dodací list).
3. Kupujúci uhradí Predávajúcemu kúpnu cenu zodpovedajúcu objednanému Tovaru po jeho riadnom a včasnom dodaní zo strany Predávajúceho v zmysle Dohody na bankový účet Predávajúceho uvedený v záhlaví Dohody. Zmenu účtu je Predávajúcemu povinný písomne oznámiť Kupujúcemu. Povinnosť Kupujúceho zaplatiť kúpnu cenu je splnená odpísaním príslušnej čiastky z účtu Kupujúceho. Ak deň splatnosti pripadne na sobotu, nedeľu, štátny sviatok alebo deň pracovného pokoja, splatnosť faktúry sa posúva na najbližší nasledujúci pracovný deň. Kupujúci si vyhradzuje právo prijať, resp. odmietnuť elektronicky zaslanú faktúru, ak táto spĺňa, resp. nespĺňa podmienky vierohodnosti pôvodu, neporušenosti obsahu a čitateľnosť faktúry.
4. Predávajúci nie je oprávnený požadovať od Kupujúceho akékoľvek zálohové platby alebo preddavky na zmluvnú cenu za dodaný Tovar.
5. Zmluvné strany potvrdzujú, že pokiaľ Dohoda výslovne neustanovuje inak, na zmluvnú cenu nemá vplyv zmena vstupných nákladov, ani žiadne iné okolnosti.
6. Zmluvné strany sa dohodli, že jednotkové ceny Tovarov uvedené v Prílohe č. 1 Dohody môžu byť počas trvania Dohody zvýšené alebo znížené v závislosti od medziročného vývoja cien komodít „čistiace a hygienické prostriedky“, pričom pre príslušné položky Tovarov sa použije oficiálne zverejňovaný index 05.6.1 – Tovary pre domácnosť na krátkodobú spotrebu, vyhlasovaný Štatistickým úradom SR, a to v prípade, že niektorá položka Tovarov je súčasťou skupiny 05.6.1 – Tovary pre domácnosť na krátkodobú spotrebu. Ak bude niektorá položka Tovarov súčasťou skupiny 12.1.3 – Ostatné pomôcky a výrobky na osobnú starostlivosť, použije sa tento index, vyhlasovaný Štatistickým úradom Slovenskej republiky. Úprava cien sa vykonáva vždy jedenkrát za každé vyhodnocované 12-mesačné obdobie na základe zisteného medziročného nárastu alebo poklesu cien vyjadreného týmito indexmi, pričom rozhodujúcim obdobím pre výpočet medziročnej zmeny je vždy ten mesiac, ktorého pomenovanie je zhodné s mesiacom nasledujúcim po mesiaci, v ktorom Dohoda nadobudla účinnosť. Medziročná zmena sa následne určuje na základe týchto indexov (pre každú položku Tovarov sa použije príslušný index samostatne podľa jej zaradenia do skupiny 05.6.1 alebo 12.1.3) v medziročnom porovnaní k rozhodujúcemu obdobiu predchádzajúceho kalendárneho roka. V prípade, ak Štatistický úrad SR prestane zverejňovať index 05.6.1 – Tovary pre domácnosť na krátkodobú spotrebu a/alebo index 12.1.3 – Ostatné pomôcky a výrobky na osobnú starostlivosť, použije sa pre príslušné položky Tovarov, pre ktoré príslušný index nebol zverejnený, namiesto toho všeobecný index spotrebiteľských cien (spotrebiteľské ceny úhrnom) zverejňovaný Štatistickým úradom SR. Ak po dobu platnosti tejto Dohody dôjde k nahradeniu ktoréhokoľvek z indexov podľa tohto bodu novým indexom vyhlasovaným Štatistickým úradom SR, prípadne iným príslušným orgánom verejnej správy, ktorým by bol príslušný index podľa tohto bodu nahradený, bude na účely uzatvorenia dodatku k tejto Dohode v súlade s týmto ustanovením použitý tento nový index s účinnosťou od jeho zverejnenia Štatistickým úradom SR, prípadne iným príslušným orgánom verejnej správy. Jednotkové ceny Tovarov možno medziročne upraviť najviac o desať (10) percentuálnych bodov. Pre každú položku Tovarov sa samostatne posudzuje medziročná zmena príslušného indexu podľa jej zaradenia do skupiny 05.6.1 alebo 12.1.3. Zmena jednotkových cien danej položky Tovarov sa vykoná iba vtedy, ak medziročná zmena príslušného indexu dosiahne aspoň päť (5) percentuálnych bodov. Zmena jednotkových cien Tovarov podľa tohto bodu sa realizuje výlučne formou písomného, očíslovaného dodatku k Dohode uzatvoreného podľa § 18 ods. 1 písm. a) ZVO. Nárok na uzatvorenie dodatku si Zmluvná strana, ktorá požaduje navýšenie alebo zníženie jednotkových cien Tovarov, musí písomne uplatniť najneskôr do pätnástich (15) kalendárnych dní odo dňa zverejnenia indexov za príslušný porovnávací mesiac, inak nemá nárok na uzatvorenie dodatku. Zmluvná strana, u ktorej bol nárok na uzatvorenie dodatku v súlade s dohodnutými podmienkami uplatnený, je povinná najneskôr do siedmich (7) dní poskytnúť súčinnosť na uzatvorenie dodatku k Dohode. Zmena jednotkových cien Tovarov nebude mať vplyv na finančný limit uvedený v bode 1. tohto článku Dohody. Zmena jednotkových cien Tovarov podľa tohto bodu sa uplatní výlučne na čiastkové objednávky zadané po účinnosti dodatku. Pre odstránenie pochybností Zmluvné strany konštatujú, že tým nie je dotknuté oprávnenie podľa bodu 5. tohto článku Dohody.
7. Predávajúci je povinný na pravidelnej báze zasielať Kupujúcemu podrobný prehľad o čerpaní z Dohody vo formáte XLS, ako aj PDF, a to za obdobie každého uplynutého štvrťroka (3 mesiacov), ako aj kedykoľvek na požiadanie Kupujúceho, a to jednotlivo pre každý subjekt, ktorý pristúpil k Dohode. Predávajúci zašle Kupujúcemu prehľad o čerpaní z Dohody vždy najneskôr do desiatich (10) kalendárnych dní odo dňa skončenia príslušného štvrťroka, resp. do desiatich (10) kalendárnych dní odo dňa doručenia písomnej požiadavky Kupujúceho, na nasledovnú e-mailovú adresu: \_\_\_. Súčasťou prehľadu o čerpaní z Dohody musí byť aj stav čerpania jednotlivých položiek tvoriacich Predmet kúpy v súlade s Prílohou č. 1 Dohody, a to vo finančnom a množstevnom vyjadrení, ako aj informácia o počte a hodnote uplatnených a uznaných reklamácií Tovaru, a to jednotlivo pre každý subjekt, ktorý pristúpil k Dohode. Kupujúci je oprávnený požadovať informáciu o počte a hodnote uplatnených a uznaných reklamácií Tovaru aj samostatne, nezávisle od predloženia prehľadu o čerpaní z Dohody, pričom Predávajúci je povinný túto informáciu poskytnúť v lehote stanovenej týmto bodom.
8. Pri vyčerpaní 80% z finančného limitu uvedeného v bode 1. tohto článku Dohody Predávajúci ihneď zašle Kupujúcemu príslušnú informáciu na e-mailovú adresu uvedenú v bode 12. tohto článku Dohody. V prípade, ak by plnením na základe požiadavky Kupujúceho malo dôjsť k prekročeniu finančného limitu uvedeného v bode 1. tohto článku Dohody, Predávajúci je povinný takúto požiadavku Kupujúceho odmietnuť a ihneď o tom informovať Kupujúceho zaslaním e-mailu na e-mailovú adresu uvedenú v bode 12. tohto článku Dohody. Rovnako je Predávajúci povinný informovať Kupujúceho aj pri vyčerpaní 80 % predpokladaného množstva ktorejkoľvek položky uvedenej v Prílohe č. 1 Dohody. V súlade so zásadou transparentnosti verejného obstarávania môže byť predpokladaný rozsah jednotlivých položiek vo výnimočných prípadoch, ak ide najmä o operatívnu potrebu Kupujúceho v súvislosti s riadnym zabezpečením jeho činností, prekročený v minimálnom rozsahu, pričom tým nie sú dotknuté jednotkové ceny a finančný limit uvedený v bode 1. tohto článku Dohody.
9. Zmluvné strany sa dohodli, že vlastníkom Predmetu kúpy sa v súlade s § 6 ods. 4 zákona č. 138/1991 Zb. o majetku obcí v znení neskorších predpisov stáva zriaďovateľ Kupujúceho, ktorým je Hlavné mesto, a to okamihom dodania Predmetu kúpy Kupujúcemu podľa čl. II. bod 13. Dohody. Kupujúci sa okamihom dodania Predmetu kúpy podľa predchádzajúcej vety stáva správcom Predmetu kúpy. Tým istým okamihom na Kupujúceho zároveň prechádza nebezpečenstvo škody na Predmete kúpy.
10. Zmluvné strany zhodne vyhlasujú, že spôsobom podľa čl. II. bod 13. Dohody dochádza k splneniu záväzku Predávajúceho previesť vlastnícke právo k Predmetu kúpy v zmysle § 409 ods. 1 ObZ.

# Článok IV. Zodpovednosť za vady, zodpovednosť za škodu a sankcie za porušenie Dohody

1. Predávajúci vyhlasuje a zodpovedá za to, že je subjektom oprávneným v zmysle príslušných všeobecne záväzných právnych predpisov Slovenskej republiky na plnenie predmetu tejto Dohody a bude ním počas celej doby platnosti Dohody.
2. Predávajúci zodpovedá za vlastnosti, kvalitu (akosť) a ekologické parametre podľa platných právnych predpisov a noriem, ako aj za vyhotovenie dodaného Tovaru podľa tejto Dohody, najmä jej Prílohy č. 1.
3. Predávajúci sa zaväzuje, že si dodaný Tovar zachová vlastnosti v zmysle Dohody a zodpovedá za vady Tovaru počas záručnej doby. Ak je to relevantné, dodané Tovary musia mať výrobcom vyznačenú záručnú dobu (v prípade tovarov s obmedzenou dobou použiteľnosti) na ich obale, pričom Tovar nesmie mať v čase jeho dodania Kupujúcemu spotrebovanú viac ako jednu tretinu (1/3) záručnej doby (doby použiteľnosti). V prípade, že na obale Tovaru nie je vyznačená záručná doba, Zmluvné strany sa dohodli, že záručná doba bude dvadsaťštyri (24) mesiacov, pričom začína plynúť odo dňa dodania Tovaru Kupujúcemu.
4. Predávajúci zodpovedá za vady, ktoré má Predmet kúpy v okamihu, keď prechádza nebezpečenstvo škody na Tovare na Kupujúceho, aj keď sa vada stane zjavnou až po tomto čase. Predávajúci zodpovedá taktiež za akúkoľvek vadu, ktorá vznikne po uvedenej dobe, ak je spôsobená porušením povinností Predávajúceho podľa tejto Dohody.
5. Zmluvné strany sa dohodli, že počas záručnej doby má Predávajúci povinnosť bezplatne odstrániť vadu (chybu) Predmetu kúpy. Predávajúci je za týmto účelom povinný začať s odstraňovaním každej vady, na ktorú sa záruka alebo zodpovednosť Predávajúceho za vady vzťahuje, bez zbytočného odkladu, najneskôr však do troch (3) pracovných dní po jej oznámení Kupujúcim podľa bodu 6. tohto článku Dohody a odstrániť vadu bezodkladne, najneskôr však do desiatich (10) pracovných dní odo dňa jej oznámenia Kupujúcim. V prípade neodstrániteľnej vady je Predávajúci povinný dodať Kupujúcemu bezodkladne, najneskôr však do desiatich (10) pracovných dní odo dňa oznámenia vady Kupujúcim nový Tovar rovnakej alebo vyššej špecifikácie. Predávajúci je oprávnený v každom prípade výskytu vady odstrániť vadu v určených lehotách výmenou Tovaru za iný kus s rovnakou špecifikáciou a bez vád.
6. Spôsob reklamácie vád tovaru bude prebiehať písomne prostredníctvom elektronickej pošty na kontaktné osoby uvedené v čl. V. bod 6 tejto Dohody.
7. Predávajúci je zodpovedný za akúkoľvek škodu a iné priamo alebo nepriamo súvisiace náklady, ktoré vzniknú v dôsledku porušenia akýchkoľvek jeho záväzkov z Dohody, právnych predpisov alebo iných pravidiel, ktoré sú pre neho záväzné.
8. Ak Kupujúci neuhradí faktúru v lehote splatnosti, je povinný zaplatiť Predávajúcemu úroky z omeškania v zákonom stanovenej výške, a to za každý, aj začatý deň omeškania. Za podstatné porušenie Dohody sa považuje, ak je Kupujúci v omeškaní s plnením si svojich peňažných záväzkov podľa Dohody o viac ako deväťdesiat (90) dní.
9. V prípade omeškania Predávajúceho s povinnosťou dodať Tovar v lehotách uvedených v tejto Dohode je Kupujúci oprávnený uplatniť si voči Predávajúcemu zmluvnú pokutu vo výške 0,05% z hodnoty objednaného Tovaru, a to za každé jednotlivé omeškanie zvlášť a za každý, aj začatý deň omeškania. Celková výška zmluvnej pokuty, ktorú je Kupujúci oprávnený uplatniť voči Predávajúcemu za omeškania podľa tohto bodu v jednom kalendárnom mesiaci, však nesmie presiahnuť výšku ceny Tovarov fakturovanej Kupujúcemu za tento kalendárny mesiac.
10. Ak Predávajúci nevykoná nápravu po uplatnení reklamácie vád dodaného Tovaru Kupujúcim v lehote uvedenej bode 5. tohto článku Dohody, je Kupujúci oprávnený žiadať od Predávajúceho zaplatenie zmluvnej pokuty vo výške 0,05% z hodnoty reklamovaného Tovaru za každý nedostatok, resp. vadu a za každý, aj začatý deň omeškania až do ich riadneho odstránenia.
11. V prípade omeškania Predávajúceho s plnením povinností podľa článku III. bod 12. a 13. tejto Dohody je Kupujúci oprávnený uplatniť si voči Predávajúcemu zmluvnú pokutu vo výške 250,00 EUR, a to za každé jednotlivé omeškanie zvlášť a za každý, aj začatý deň omeškania.
12. Pri porušení ktorejkoľvek povinnosti týkajúcej sa mlčanlivosti alebo ochrany dôverných informácií zo strany Predávajúceho a/alebo jeho subdodávateľov či pracovníkov ktoréhokoľvek z nich, resp. porušení povinností vyplývajúcich z čl. VI. Dohody, prináleží Kupujúcemu zmluvná pokuta vo výške 2 500,00 EUR za každé takéto porušenie.
13. Pri porušení ktorejkoľvek povinnosti vyplývajúcej z čl. VII. Dohody zo strany Predávajúceho prináleží Kupujúcemu zmluvná pokuta vo výške 2 500,00 EUR za každé takéto porušenie.
14. Pri porušení ktorejkoľvek povinnosti vyplývajúcej z čl. VIII. Dohody zo strany Predávajúceho prináleží Kupujúcemu zmluvná pokuta vo výške sankcie uloženej kontrolným orgánom Kupujúcemu, a to aj opakovane, a zároveň mu vzniká právo na okamžité odstúpenie od Dohody.
15. Pri porušení ktorejkoľvek povinnosti vyplývajúcej z bodu 2. Preambuly zo strany Predávajúceho prináleží Kupujúcemu zmluvná pokuta vo výške 2 500,00 EUR za každé takéto porušenie, a zároveň mu vzniká právo na okamžité odstúpenie od Dohody.
16. Každá zmluvná pokuta je splatná do pätnástich (15) dní odo dňa jej uplatnenia u Predávajúceho a Kupujúci je oprávnený započítať ju s existujúcim/budúcim záväzkom voči Predávajúcemu, a to aj z iného existujúceho/budúceho zmluvného vzťahu. Zaplatenie zmluvnej pokuty nemá vplyv na nárok Kupujúceho na náhradu škody, ktorá mu vznikla porušením zmluvnej povinnosti zo strany Predávajúceho zabezpečenej zmluvnou pokutou. Zaplatenie zmluvnej pokuty a/alebo náhrady škody nezbavuje Predávajúceho povinnosti zabezpečenej zmluvnou pokutou. Sankcie za porušenie povinností budú predmetom samostatnej penalizačnej faktúry.
17. Zmluvné strany vyhlasujú, že zmluvné pokuty dohodnuté v Dohode považujú za primerané.

# Článok V. Doručovanie a poverené osoby

1. Pokiaľ v Dohode nie je uvedené inak, všetky oznámenia alebo listiny Zmluvných strán v súvislosti s Dohodou budú doručované v písomnej forme, a to poštou alebo elektronicky.
2. Všetky oznámenia a listiny týkajúce sa podstaty Dohody, jej zmien a dodatkov alebo majúce vplyv na zmenu Dohody budú Zmluvnými stranami doručované poštou.
3. Pri doručovaní poštou je odosielajúca Zmluvná strana povinná odoslať zásielku na adresu sídla (miesta podnikania) prijímajúcej Zmluvnej strany uvedenú v záhlaví Dohody ako doporučený list. Za doručenú sa považuje každá listová zásielka, ktorá: a) bola adresátom prevzatá, dňom jej prevzatia, b) ak prevzatie bolo adresátom odmietnuté, dňom, kedy bolo prevzatie odmietnuté, c) dňom, kedy sa zásielka vráti odosielateľovi z dôvodu, že adresát neprevzal zásielku v odbernej lehote, d) dňom, kedy sa zásielka vráti odosielateľovi z dôvodu „adresát neznámy“, ak bola odosielaná na adresu adresáta podľa Dohody alebo na inú, Zmluvnou stranou oznámenú adresu. Ak to bude možné alebo vzhľadom na situáciu potrebné, doručovanie písomností sa môže realizovať aj elektronicky do elektronickej schránky adresáta.
4. Ak nie je v tejto Dohode uvedené inak, písomnosť doručovaná elektronicky na e-mailovú adresu sa považuje za doručenú: a) okamihom prevzatia v prípade, že prevzatie druhá strana potvrdí, alebo b) nasledujúci pracovný deň po jej odoslaní, ak druhá strana prevzatie písomnosti nepotvrdila.
5. V prípade zmeny adresy (poštovej alebo e-mailovej) určenej na doručovanie písomností podľa Dohody sa dotknutá Zmluvná strana zaväzuje o tejto zmene bezodkladne, najneskôr však do piatich (5) dní písomne informovať druhú Zmluvnú stranu; v takomto prípade je pre doručovanie rozhodujúca nová adresa, riadne oznámená druhej Zmluvnej strane.
6. Kontaktnými osobami Zmluvných strán, ktoré sú oprávnené komunikovať elektronicky v rámci kompetencií vyplývajúcich im z ich pracovnej náplne alebo Dohody sú:
7. za Kupujúceho: \_\_\_, tel. číslo: \_\_\_, e-mail: \_\_\_;
8. za Predávajúceho: \_\_\_, tel. číslo: \_\_\_, e-mail: \_\_\_.

Zmena kontaktnej osoby musí byť druhej Zmluvnej strane oznámená písomne bez zbytočného odkladu, resp. v dostatočnom časovom predstihu vopred.

# Článok VI. Dôverné informácie a mlčanlivosť

1. Predávajúci je povinný zachovať mlčanlivosť o všetkých dôverných informáciách a skutočnostiach, o ktorých sa dozvie v súvislosti s dodávaním Tovaru, najmä nevyužiť ani nesprístupniť tretím osobám žiadne skutočnosti, informácie, poznatky, podklady alebo iné záležitosti, o ktorých bol pred vznikom, resp. počas platnosti Dohody informovaný, alebo o ktorých sa dozvedel počas plnenia Dohody. Tieto informácie je Predávajúci oprávnený poskytovať iba svojim zamestnancom a zmluvným partnerom v rozsahu potrebnom na dodávanie Tovaru podľa Dohody, pričom v plnej miere zodpovedá za dodržiavanie záväzku mlčanlivosti týmito osobami.
2. Akékoľvek porušenie povinností zachovávať mlčanlivosť obsiahnutých v Zmluve subdodávateľmi, pridruženými osobami, partnermi a/alebo poradcami Predávajúceho bude považované za porušenie zo strany Predávajúceho.
3. Predávajúci je povinný poskytnúť Kupujúcemu všetku potrebnú súčinnosť potrebnú na odstránenie následkov neoprávnenej manipulácie s dôvernými informáciami.
4. Týmito ustanoveniami bude Predávajúci viazaný aj po skončení platnosti Dohody.

# Článok VII. Subdodávatelia a iné osoby

1. Kupujúci požaduje, aby Predávajúci v Dohode uviedol údaje o všetkých známych subdodávateľoch a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Zoznam subdodávateľov bude tvoriť Prílohu č. 5 Dohody.
2. V prípade, ak počas trvania Dohody dôjde k ukončeniu spolupráce medzi Predávajúcim a jeho subdodávateľom, je Predávajúci povinný o tejto skutočnosti bezodkladne informovať Kupujúceho. Subdodávateľ môže byť nahradený len s predchádzajúcim písomným súhlasom Kupujúceho. Pred zmenou subdodávateľa predloží Predávajúci Kupujúcemu písomnú žiadosť o súhlas, ktorej prílohou budú doklady podľa bodu 1. tohto článku Dohody a doklady preukazujúce spôsobilosť nového subdodávateľa, ak sa uplatňuje.
3. Predávajúci zodpovedá za plnenie povinností podľa Dohody subdodávateľom tak, ako keby plnenie povinností podľa Dohody realizoval sám Predávajúci.
4. Plnenie povinností podľa tejto Dohody prostredníctvom iných osôb ako osôb určených podľa tohto článku Dohody sa považuje za podstatné porušenie Dohody zo strany Predávajúceho a zakladá právo Kupujúceho na okamžité odstúpenie od Dohody bez poskytnutia dodatočnej lehoty na nápravu.

# Článok VIII. Nelegálne zamestnávanie

1. Predávajúci vyhlasuje, že v plnom rozsahu dodržiava a zabezpečuje dodržiavanie všetkých pracovnoprávnych predpisov v oblasti nelegálneho zamestnávania, a to najmä zákona č. 311/2001 Z. z. Zákonník práce a zákona č. 82/2005 Z. z. o nelegálnej práci a nelegálnom zamestnávaní.
2. Predávajúci vyhlasuje, že si je plne vedomý všetkých povinností, ktoré pre neho z týchto predpisov vyplývajú a zaväzuje sa ich počas doby trvania Dohody dodržiavať, najmä sa zaväzuje neporušovať zákaz nelegálneho zamestnávania.

# Článok IX. Trvanie a ukončenie Dohody

1. Dohoda sa uzatvára na dobu určitú, a to na obdobie dvadsaťštyri (24) mesiacov alebo do vyčerpania stanoveného finančného limitu podľa čl. III. bod 1. Dohody, a to podľa toho, ktorá skutočnosť nastane skôr. Počas tejto doby môže Kupujúci zadávať čiastkové zákazky. Zadávanie čiastkových zákaziek v zmysle Dohody sa bude uskutočňovať formou Objednávok postupom podľa čl. II. Dohody. Pre účely Dohody sa finančný limit podľa čl. III. bod 1. Dohody považuje za vyčerpaný aj v prípade, ak jeho zostatok nepostačuje na úhradu Tovaru podľa Dohody.
2. V prípade, že bude Predávajúcemu Kupujúcim najneskôr dva (2) mesiace pred uplynutím doby plnenia Dohody podľa bodu 1. tohto článku Dohody doručené písomné oznámenie o tom, že Kupujúci trvá na pokračovaní nákupu Predmetu kúpy podľa tejto Dohody, predlžuje sa doba trvania Dohody o dobu dvadsaťštyri (24) mesiacov, resp. do vyčerpania stanoveného navýšeného finančného limitu podľa čl. III. bod 1. Dohody, a to podľa toho, ktorá skutočnosť nastane skôr (ďalej len „**Predĺžená** **doba plnenia**“). Berúc do úvahy všetky uskutočnené zmeny, je Predávajúci povinný dodávať Tovar v nezmenenom rozsahu, úrovni, kvalite a výkonnosti a v súlade s touto Dohodou, súťažnými podkladmi, najmä Prílohou č. 1 tejto Dohody, aj počas Predĺženej doby plnenia. Oznámenie o uplatnení opcie na nákup Predmetu kúpy počas Predĺženej doby plnenia v súlade s týmto bodom Dohody je Kupujúci oprávnený vykonať aj za pristupujúce mestské organizácie a Hlavné mesto.
3. Dohoda zanikne uplynutím dohodnutej doby trvania Dohody, písomnou dohodou Zmluvných strán, výpoveďou zo strany Kupujúceho aj bez uvedenia dôvodu alebo odstúpením od Dohody oprávnenou Zmluvnou stranou z dôvodov uvedených v príslušných právnych predpisoch, Dohode alebo v § 19 ZVO.
4. V prípade výpovede zo strany Kupujúceho je výpovedná doba tri (3) mesiace a začína plynúť prvým dňom kalendárneho mesiaca nasledujúceho po kalendárnom mesiaci, v ktorom bola výpoveď doručená Predávajúcemu.
5. V prípade podstatného porušenia Dohody je Zmluvná strana oprávnená od Dohody okamžite odstúpiť bez zbytočného odkladu po tom, ako sa o porušení dozvedela. V prípade nepodstatného porušenia Dohody je Zmluvná strana oprávnená okamžite odstúpiť, ak Zmluvná strana, ktorá je v omeškaní, nesplní svoju povinnosť ani v dodatočnej primeranej lehote, ktorá jej na to bola poskytnutá. Aj v prípade podstatného porušenia Dohody je Zmluvná strana oprávnená postupovať ako pri nepodstatnom porušení Dohody.
6. Okamžité odstúpenie od Dohody musí mať písomnú formu a musí byť druhej Zmluvnej strane doručené. Účinky odstúpenia nastávajú dňom doručenia odstúpenia druhej Zmluvnej strane.
7. V prípade odstúpenia od tejto Dohody sa Zmluvné strany dohodli, že nebudú povinné vrátiť si plnenia vzájomne poskytnuté pred odstúpením od tejto Dohody a nebudú oprávnené žiadať vrátenie plnení poskytnutých pred odstúpením od tejto Dohody druhej Zmluvnej strane.
8. Kupujúci je oprávnený od Dohody okamžite odstúpiť aj v prípade, ak (i) niektorý z pristupujúcich kupujúcich – Hlavné mesto a/alebo mestské organizácie – odstúpi od Dohody o pristúpení k rámcovej dohode uzatvorenej na základe tejto Dohody, alebo (ii) najmenej dve (2) mestské organizácie alebo Hlavné mesto a mestská organizácia počas trvania tejto Dohody podajú v súhrne najmenej tri (3) oprávnené reklamácie, pričom každá z týchto reklamácií bude mať samostatne hodnotu vyššiu ako 150,00 EUR a zároveň súhrnná hodnota týchto reklamácií prevýši sumu 450,00 EUR. Zmluvné strany berú na vedomie, že Kupujúci ako centrálny verejný obstarávateľ nesie zodpovednosť za výber a zabezpečenie Predávajúceho, ktorý je spôsobilý a odborne spôsobilý riadne, včas a v požadovanej kvalite plniť záväzky vyplývajúce z tejto Dohody aj vo vzťahu ku všetkým pristupujúcim kupujúcim – Hlavnému mestu a/alebo mestským organizáciám, a preto je jeho oprávnenie podľa predchádzajúcej vety primerané vo vzťahu k týmto oprávneným očakávaniam. Závažné alebo opakované porušenia zmluvných povinností Predávajúceho voči týmto subjektom môžu ohroziť účel, integritu a funkčnosť Dohody ako celku, ako aj oprávnené očakávania Kupujúceho a týchto subjektov.
9. Bezohľadu na vôľu Zmluvných strán, k ukončeniu Dohody dôjde tiež:
10. dňom právoplatnosti rozhodnutia príslušného súdu, ktorým súd vyhlási konkurz na majetok Predávajúceho,
11. dňom právoplatnosti rozhodnutia príslušného súdu, ktorým súd zamietne návrh na vyhlásenie konkurzu na majetok Predávajúceho pre nedostatok majetku,
12. dňom právoplatnosti rozhodnutia príslušného súdu, ktorým súd povolí reštrukturalizáciu Predávajúceho,
13. dňom, kedy Predávajúci bude zrušený bez likvidácie alebo kedy vstúpi do likvidácie,
14. zánikomPredávajúceho bez právneho nástupcu.

V prípade, ak nastanú právne skutočnosti uvedené pod písm. a. až e. tohto bodu Dohody majúce za následok zmenu v právnom postavení Predávajúceho alebo akákoľvek iná zmena majúca priamy vplyv na plnenie zo strany Predávajúceho, je Predávajúci povinný oznámiť tieto skutočnosti Kupujúcemu najneskôr do piatich (5) pracovných dní odo dňa, kedy tieto skutočnosti nastali. Ak tak neurobí, zodpovedá za škodu spôsobenú Kupujúcemu v dôsledku porušenia tejto povinnosti.

1. Ukončením zmluvného vzťahu zanikajú všetky práva a povinnosti Zmluvných strán vyplývajúce z Dohody, s výnimkou nárokov na zaplatenie zmluvných pokút, úrokov z omeškania a/alebo náhrady škody, nárokov na náhradu primerane vynaložených nákladov spôsobených Zmluvnej strane okolnosťou, ktorá bola dôvodom ukončenia Dohody, práv zo zodpovednosti za vady, prípadné ďalších ustanovení, ktoré vzhľadom na svoju povahu majú trvať aj po ukončení Dohody.

# Článok X. Záverečné ustanovenia

* 1. Dohoda nadobúda platnosť dňom jej podpisu oboma Zmluvnými stranami a účinnosť deň nasledujúci po dni jej prvého zverejnenia v Centrálnom registri zmlúv v súlade s príslušnými právnymi predpismi.
  2. Dohoda môže byť menená výlučne formou písomných a očíslovaných dodatkov, podpísaných oboma Zmluvnými stranami, a ak sa uplatňuje, v súlade s § 18 ZVO.
  3. Ak sa niektoré ustanovenie Dohody stane neplatným či neúčinným, nedotýka sa to ostatných ustanovení Dohody, ktoré zostávajú platné a účinné. Zmluvné strany sa pre takýto prípad zaväzujú bezodkladne písomným dodatkom nahradiť neplatné alebo neúčinné ustanovenie novým ustanovením, ktoré zodpovedá pôvodne zamýšľanému účelu neplatného alebo neúčinného ustanoveniu a účelu Dohody. Do doby uzavretia písomného dodatku platí zodpovedajúca úprava všeobecne záväzných právnych predpisov.
  4. Predávajúci nie je oprávnený previesť práva a povinnosti vyplývajúce z Dohody na tretiu osobu, a ani jednostranne započítať vzájomné pohľadávky vyplývajúce z Dohody bez predchádzajúceho písomného súhlasu Kupujúceho.
  5. V prípade, ak sa akékoľvek spory alebo nároky vyplývajúce z Dohody alebo s ňou súvisiace nevyriešia dohodou, rozhodne o nich kauzálne a miestne príslušný slovenský súd.
  6. Dohoda je vyhotovená v štyroch (4) originálnych rovnopisoch, z ktorých Kupujúci obdrží tri (3) a Predávajúci jeden (1).
  7. Neoddeliteľnou súčasťou Dohody sú nasledovné prílohy:

1. Príloha č. 1 – Opis predmetu zákazky (položkový rozpočet)
2. Príloha č. 2 – Mestské organizácie
3. Príloha č. 3 – Dohoda o pristúpení k rámcovej dohode
4. Príloha č. 4 – Zoznam oprávnených osôb Kupujúceho
5. Príloha č. 5 – Zoznam subdodávateľov
   1. Zmluvné strany vyhlasujú, že si text Dohody riadne a dôsledne prečítali, porozumeli jej obsahu a právnym účinkom z nej vyplývajúcich. Ich zmluvné prejavy sú dostatočne jasné, určité a zrozumiteľné. Podpisujúce osoby sú oprávnené k podpisu Dohody a na znak slobodného a vážneho súhlasu ju podpísali.

Kupujúci Predávajúci

V Bratislave dňa V ........................... dňa

.................................................... ...................................................

# Príloha č. 3 – Dohoda o pristúpení k rámcovej dohode

**Dohoda o pristúpení   
k Rámcovej dohode č. \_\_\_ na nákup čistiacich a hygienických prostriedkov**

uzatvorenej podľa § 269 ods. 2 a nasl. zákona č. 513/1991 Zb. Obchodný zákonník v znení neskorších predpisov (ďalej len „**ObZ**“) a podľa zákona č. 343/2015 Z. z. o verejnom obstarávaní v znení neskorších predpisov (ďalej len „**ZVO**“)

(ďalej len „**Dohoda o pristúpení**“)

**medzi**

**Pristupujúci kupujúci:**

Názov: \_\_\_

Sídlo: \_\_\_

Zastúpený: \_\_\_

IČO: \_\_\_

DIČ: \_\_\_

IČ DPH: \_\_\_

Bankové spojenie: \_\_\_

Číslo účtu (IBAN): \_\_\_

(ďalej len „**Pristupujúci kupujúci**“)

a

**Predávajúci:**

Názov: \_\_\_

Sídlo: \_\_\_

Konajúci: \_\_\_

Zápis v registri: \_\_\_

IČO: \_\_\_

DIČ: \_\_\_

IČ DPH: \_\_\_

Bankové spojenie: \_\_\_

Číslo účtu (IBAN): \_\_\_

(ďalej len „**Predávajúci**“)

(Pristupujúci kupujúci a Predávajúci spolu ďalej len „**Zmluvné strany**“, resp. samostatne „**Zmluvná strana**“)

**Článok I.  
Predmet Dohody o pristúpení**

1. Predávajúci uzatvoril dňa \_\_\_ s Kupujúcim, ktorým je Bratislavské centrum služieb, so sídlom: Primaciálne nám. č. 1, 814 99 Bratislava, IČO: 55 365 493, ako s verejným obstarávateľom konajúcim v postavení centrálnej obstarávacej organizácie podľa § 15 ods. 2 písm. a) ZVO, Rámcovú dohodu č. \_\_\_ na nákup čistiacich a hygienických prostriedkov (ďalej len „**Dohoda**“).
2. Akékoľvek výrazy začínajúce s veľkým začiatočným písmenom použité v tejto Dohode o pristúpení majú rovnaký význam, ako im je priradený v Dohode alebo v jej prílohách. Výrazy, ktoré nie sú v Dohode alebo v jej prílohách zadefinované, je nevyhnutné vykladať v prospech významu, aký im priznáva Dohoda a za účelom naplnenia zmyslu Dohody.
3. Pristupujúci kupujúci týmto vyhlasuje, že sa s Dohodou dôkladne oboznámil a je si vedomý všetkých podmienok a predpokladov, ktoré sú nevyhnutné na nákup Tovaru.
4. Pristupujúci kupujúci týmto vyhlasuje, že súhlasí so zmluvnými podmienkami Dohody a v súlade s čl. I. bod 2. Dohody k nej bez akýchkoľvek výhrad pristupuje.
5. Pristupujúci kupujúci uzavretím tejto Dohody o pristúpení nadobúda tie práva a povinnosti, ktoré v zmysle Dohody prislúchajú Kupujúcemu vo vzťahu k nákupu Tovaru, a to samostatne a nezávisle od Kupujúceho, vrátane samostatného prístupu do e-shopu zriadeného Kupujúcim pre Pristupujúceho kupujúceho a jeho oprávnené osoby, ktoré Pristupujúci kupujúci oznámi Kupujúcemu bez zbytočného odkladu od nadobudnutia účinnosti Dohody o pristúpení a v uvedenej lehote aj pri každej zmene týchto osôb , s výnimkou:
   1. práva ukončiť Dohodu spôsobom podľa čl. IX. Dohody;
   2. práva meniť alebo dopĺňať Dohodu alebo jej prílohy;
   3. práva uplatniť opciu predĺženia doby trvania Dohody podľa článku IX. bod 2. Dohody;
   4. práva zadávať požiadavky podľa Dohody v mene a na účet Kupujúceho.

**Článok II.   
Osobitné ustanovenia**

1. Kontaktná osoba za Pristupujúceho kupujúceho je: \_\_\_, tel. číslo: \_\_\_, e-mail: \_\_\_.
2. Kontaktná osoba za Predávajúceho je: \_\_\_, tel. číslo: \_\_\_, e-mail: \_\_\_.
3. E-mailová adresa Pristupujúceho kupujúceho na zasielanie elektronických faktúr: \_\_\_.
4. Zmena kontaktnej osoby, resp. jej kontaktných údajov, a emailovej adresy podľa bodu 3. tohto článku musí byť druhej Zmluvnej strane oznámená písomne bez zbytočného odkladu, resp. v dostatočnom časovom predstihu vopred.
5. Táto Dohoda o pristúpení sa uzatvára na dobu určitú, a to na obdobie trvania, resp. predĺženého trvania Dohody, t. j. do skončenia účinnosti Dohody.
6. Táto Dohoda o pristúpení môže pred uplynutím doby uvedenej v bode 5. tohto článku Dohody o pristúpení zaniknúť tiež:
   1. písomnou dohodou Zmluvných strán; alebo
   2. okamžitým odstúpením od Dohody o pristúpení z dôvodov a za podmienok uvedených v Dohode.
7. Pristupujúci kupujúci je povinný bez zbytočného odkladu informovať Kupujúceho v zmysle Dohody o uzatvorení Dohody o pristúpení.

**Článok III.   
Záverečné ustanovenia**

1. Táto Dohoda o pristúpení nadobúda platnosť dňom jej podpísania oboma Zmluvnými stranami a účinnosť dňom nasledujúcim po dni jej prvého zverejnenia v Centrálnom registri zmlúv.
2. Táto Dohoda o pristúpení je vyhotovená v \_\_\_ (\_\_\_) originálnych rovnopisoch, z ktorých Pristupujúci kupujúci obdrží \_\_\_ (\_\_\_), Predávajúci \_\_\_ (\_\_\_) a jeden (1) rovnopis bude odovzdaný Kupujúcemu.
3. Ak Dohoda neustanovuje inak, meniť alebo dopĺňať ustanovenia tejto Dohody o pristúpení je možné iba formou písomných číslovaných dodatkov podpísaných všetkými Zmluvnými stranami.
4. Súčasťou Dohody sú nasledovné prílohy:
   1. Príloha č. 1 – Zoznam oprávnených osôb Pristupujúceho kupujúceho (e-mailové Objednávky)
   2. Príloha č. 2 – Fotokópia Dohody
5. Zmluvné strany vyhlasujú, že si text tejto Dohody o pristúpení riadne a dôsledne prečítali, porozumeli jej obsahu a právnym účinkom z nej vyplývajúcich. Ich zmluvné prejavy sú dostatočne jasné, určité a zrozumiteľné. Podpisujúce osoby sú oprávnené k podpisu tejto Dohody o pristúpení a na znak slobodného a vážneho súhlasu ju podpísali.

Pristupujúci kupujúci Predávajúci

V Bratislave dňa V ........................... dňa

.................................................... ...................................................

**Príloha č. 5 – Čestné vyhlásenie k subdodávateľom**

Ja, dolu podpísaný ..............................

ako zástupca uchádzača (obchodné meno a sídlo/miesto podnikania uchádzača, IČO) ...................................................................

...................................................................... oprávnený konať v jeho mene, týmto vyhlasujem,

že na realizácii predmetu zákazky

„**Nákup čistiacich a hygienických prostriedkov**“

|  |
| --- |
|  |

sa nebudú podieľať subdodávatelia podľa § 41 ZVO

|  |
| --- |
|  |

sa budú podieľať subdodávatelia podľa § 41 ZVO

|  |  |  |  |  |  |  |
| --- | --- | --- | --- | --- | --- | --- |
| **P. č.** | **Obchodné meno alebo názov / meno a priezvisko** | **Sídlo alebo adresa pobytu** | **Identifikačné číslo (IČO) alebo dátum narodenia (ak nebolo pridelené IČO)** | **Oprávnená osoba (meno a priezvisko, adresa pobytu, dátum narodenia)** | **Predmet plnenia** | **Rozsah plnenia v Eur %** |
| 1. |  |  |  |  |  |  |
| 2. |  |  |  |  |  |  |
| 3. |  |  |  |  |  |  |

Pozn.:

V zmysle § 2 ods. 5 písm. e) zákona o verejnom obstarávaní **je subdodávateľom hospodársky subjekt, ktorý uzavrie alebo uzavrel s úspešným uchádzačom písomnú odplatnú zmluvu na plnenie určitej časti zákazky.**